Кыргыз Республикасынын билим берүү

жана илим министрлигинин

2021- жылдын “\_\_\_\_”\_\_\_\_\_\_\_\_\_\_\_\_\_

№\_\_\_\_\_ буйругуна тиркеме

**КЫРГЫЗ РЕСПУБЛИКАСЫНЫН**

**БИЛИМ БЕРҮҮ ЖАНА ИЛИМ МИНИСТРЛИГИ**

**ЖОГОРКУ КЕСИПТИК БИЛИМ БЕРҮҮНҮН**

**МАМЛЕКЕТТИК БИЛИМ БЕРҮҮ СТАНДАРТЫ**

**670500 "Транспорттук-технологиялык машиналарды, аба транспортунун комплекстерин жана системаларын эксплуатациялоо" багыты**

**Квалификациясы: Бакалавр**

**Бишкек 2021**

1. **Жалпы жоболор**

1.1. Жогорку кесиптик билим берүүнүн **670500 "Транспорттук-технологиялык машиналарды, аба транспортунун комплекстерин жана системаларын эксплуатациялоо"**  багыты боюнча ушул Мамлекеттик билим берүү стандарты "Билим берүү жөнүндө" Кыргыз Республикасынын Мыйзамына жана Кыргыз Республикасынын Министрлер кабинети билим берүү жаатындагы аныктаган тартипте башка ченемдик укуктук актыларына ылайык, Кыргыз Республикасынын Билим берүү жаатындагы ыйгарым укуктуу мамлекеттик органы тарабынан иштелип чыккан жана Кыргыз Республикасынын Министрлер кабинети аныктаган тартипте бекитилген.

Бул Мамлекеттик билим берүү стандартын аткаруу бакалаврларды даярдоо боюнча кесиптик билим берүү программаларды ишке ашыруучу бардык жождор үчүн менчигинин түрүнө жана ведемстволук таандыгына карабастан милдеттүү болуп эсептелет.

**1.2. Терминдер, аныктамалар, белгилөөлөр, кыскартуулар**

Ушул Жогорку кесиптик билим берүүнүн мамлекеттик билим берүү стандартында "Билим берүү жөнүндө" Кыргыз Республикасынын Мыйзамына жана Кыргыз Республикасы тарабынан белгиленген тартипте кабыл алынган жогорку кесиптик билим берүү жаатындагы эл аралык документтерге ылайык терминдер жана аныктамалар пайдаланылат.

**- негизги билим берүү программасы** - максаттарды, күтүлүүчү натыйжаларды, даярдоонун тийиштүү багыты боюнча билим берүү процессин ишке ашыруунун мазмунун жана уюштурулушун регламенттөөчү окуу-методикалык документтердин жыйындысы;

**- даярдоонун багыты** - ар түрдүү профилдеги, фундаменталдуу жалпы даярдоо негизиндеги интеграцияланган жогорку кесиптик билимдүү кадрларды (адистерди, бакалаврларды жана магистрлерди) даярдоо үчүн билим берүү программаларынын жыйындысы;

**- профиль** - негизги билим берүү программасынын конкреттүү бир түргө багытталышы жана (же) кесиптик иш объекти;

**- компетенция** – окуучунун аныкталган бир чөйрөдө майнаптуу жана жемиштүү иштөөсү үчүн зарыл болгон билими жагынан даярдоого карата алдын ала коюлган социалдык талап (ченем);

**- бакалавр** – магистратурага кирүүгө жана кесиптик иш менен алектенүүгө укук берген жогорку кесиптик билимдин квалификациялык деӊгээли;

**- магистр** – аспирантурага жана (же) базалык доктарантурага (PhD/профили боюнча) жана кесиптик иш менен алектенүүгө укук берген жогорку кесиптик билимдин квалификациялык деӊгээли;

**- кредит (зачеттук бирдик)** - негизги кесиптик билим берүү программасынын эмгек сыйымдуулугунун шарттуу өлчөмү;

**- окутуунун натыйжалары** - негизги билим берүү программасы/модулу боюнча окуунун натыйжасында ээ болгон компетенциялар.

 **- жалпы илимий компетенциялар** – кесиптик иштин бардык түрлөрү (же көпчүлүгү) үчүн жалпы болуп саналган мүнөздөмөлөрдү билдирет: окуу, талдоо жана синтез кылуу ж.б. жөндөмдүүлүк;

**- инсрументтик компетенция** – когнитивдик жндөмдү, идеяларды жана ойлорду түшүнүү жана пайдалана билүү жөндөмдөрүн камтыйт; методологиялык жөндөм, айлана-чөйрөнү түшүнүү жана башкаруу, убакытты уюштуруу, окуунун стратегияларын түзүү, чекчимдерди кабыл алуу жана проблемаларды чече билүү жөндөмү; технологиялык жндөм, техниканы пайдалана билүүгө, компьютерди билүүгө жана маалыматтык башкарууга байланышкан жөндөмдөр; лингвистикалык жөндөмдөр, коммуникациялык компетенция;

**- социалдык-инсандык жана жалпы маданий компетенциялар** – ой сезимдерин жана мамилесин билдирүүгө, сын көз менен ой жүгүртүүгө жана өзүнө баа бере билүүгө байланышканжеке сапаттар, ошондой эле социалдык өзара байланыш жана кызматташу процесстерине, топтор менен иштеше билүүгө, социалдык жана этикалык милдеттемелерди кабыл алууга байланышкан жөндөмдөр;

 **- кесиптик стандарт** – кесиптик иштин конкреттүү түрүнүн чегинде анын мазмунуна жана сапатына карта талаптарды белгилөөчү, кызматкер кайсы иште болсо да, кайсыл уюмда болсо да өзүнүн ордун татыктуу ээлеши үчүн кызматкерде болушу милдеттүү бологон квалификациянын сапаттык деӊгээлин баяндаган негиз түзүүчү документ;

1.3. Кыскартуулар жана белгилөөлөр

Ушул Мамлекеттик билим берүү стандартында төмөндөгү кыскартуулар колдонулат:

МББС - Мамлекеттик билим берүү стандарты;

ЖКББ - жогорку кесиптик билим берүү;

НББП - негизги билим берүү программасы;

ОМБ - окуу-методикалык бирикме;

ЖИК - жалпы илимий компетенциялар;

ИК - инструменталдык компетенциялар;

КК - кесиптик компетенциялар;

СИЖМК - социалдык-инсандык жана жалпы маданий компетенциялар.

1. **Колдонуу тармагы**

 2.1. Ушул Жогорку кесиптик билим берүүнүн мамлекеттик билим берүү стандарты (мындан ары - ЖКББ МББС) **670500 "Транспорттук-технологиялык машиналарды, аба транспортунун комплекстерин жана системаларын эксплуатациялоо"** бакалаврларды даярдоо боюнча негизги билим берүү программаларын ишке ашыруудагы милдеттүү нормалардын, эрежелердин жана талаптардын жыйындысын туюндурат жана окутуу, уюштуруу-методикалык документтерди иштеп чыгуу Кыргыз Республикасынын аймагында бакалаврды даярдоонун тийиштүү багыты боюнча лицензиясы бар менчигинин түрүнө жана ведемстволук таандыгына карабастан бардык жогорку кесиптик билим берүү уюмдарынын (мындан ары - жождор) жогорку кесиптик билим берүүнүн негизги билим берүү программаларын өздөштүрүү сапатын баалоо үчүн негиз болуп эсептелет.

2.2. **670500 "Транспорттук-технологиялык машиналарды, аба транспортунун комплекстерин жана системаларын эксплуатациялоо"** багыты боюнча ЖКББ МББСнын негизги пайдалануучулар төмөнкүлөр болуп саналат:

- жождордун администрациясы жана илимий-педагогикалык курамы (профессордук-окутуучулук курам, илимий кызматкерлер), өздөрүнүн жождорундагы ошол багыт жана даярдоонун деңгээли боюнча илимдин, техниканын жана социалдык чөйрөнүн жетишкендиктерин эсепке алып, негизги кесиптик билим берүү программаларын иштеп чыгуу, натыйжалуу ишке киргизүү жана жаңылоо үчүн жооптуу адамдар;

- жождун даярдоонун ошол багытындагы негизги билим берүү программасын өздөштүрүү боюнча өзүнүн окуу ишин натыйжалуу ишке ашыруу үчүн жооптуу студенттер;

- тийиштүү кесиптик иш чөйрөсүндөгү адистердин жана иш берүүчүлөрдүн бирикмелери;

- Кыргыз Республикасынын билим берүү чөйрөсүндөгү аткаруу бийлигинин борбордук мамлекеттик органынын тапшыруусу боюнча негизги билим берүү программаларын иштеп чыгууну камсыз кылуучу окуу-методикалык бирикмелер жана кеңештер;

- жогорку кесиптик билим берүүнү каржылоону камсыз кылуучу аткаруу бийлигинин мамлекеттик органдары;

- аткаруу бийлигинин жогорку кесиптик билим берүү системасында мыйзамдардын сакталышына контролду камсыз кылуучу, жогорку кесиптик билим берүү чөйрөсүндө сапатка контролду жүзөгө ашыруучу ыйгарым укуктуу мамлекеттик органдары;

- билим берүү программаларын жана уюмдарын аккредитациялоочу агенттиктер.

**2.3. Абитуриенттердин даярдыгынын деңгээлине талаптар.**

2.3.1. "Бакалавр" квалификациясын алуу менен жогорку кесиптик билим алууга талапкер абитуриенттин билим деңгээли - жалпы орто билим же кесиптик орто (же кесиптик жогорку) билим.

2.3.2. Абитуриенттин жалпы орто билими же кесиптик орто (же кесиптик жогорку) билими тууралуу мамлекеттик үлгүдөгү документи болушу керек.

**3. Даярдоонун багыттарынын жалпы мүнөздөмөсү**

3.1. Кыргыз Республикасында **670500 "Транспорттук-технологиялык машиналарды, аба транспортунун комплекстерин жана системаларын эксплуатациялоо"** даярдоо багыты боюнча төмөнкүлөр ишке ашырылат:

- бакалаврларды даярдоо боюнча ЖКББ НББП;

- магистрлерди даярдоо боюнча ЖКББ НББП.

Бакалаврларды даярдоо боюнча ЖКББ НББПны толугу менен өздөштүргөн жана белгиленген тартипте мамлекеттик жыйынтык аттестациясынан ийгиликтүү өткөн жождордун бүтүрүүчүлөрүнө "бакалавр" квалификациясын ыйгаруу менен жогорку билими тууралуу диплом берилет.

Магистрлерди даярдоо боюнча ЖКББ НББПны толугу менен өздөштүргөн жана белгиленген тартипте мамлекеттик жыйынтык аттестациясынан ийгиликтүү өткөн жождордун бүтүрүүчүлөрүнө "магистр" академиялык даражасын ыйгаруу менен жогорку билими тууралуу диплом берилет.

Бакалаврды даярдоо багытынын алкагында ЖКББ НББП профилдери жож тарабынан квалификациянын (эгер болсо) тармактык/сектордук алкактарынын негизинде аныкталат.

3.2. Жалпы орто билим базасында кндүзгү окутуу формасында бакалаврды **670500 "Транспорттук-технологиялык машиналарды, аба транспортунун комплекстерин жана системаларын эксплуатациялоо"** багыты боюнча ЖКББ НББПны өздөштүрүүнүн ченемдик мөөнөтү 4 жылдан кем эмести түзөт.

Окутуунун күндүзгү-сырттан (кечки) жана сырткы формалары боюнча, ошондой эле окутуунун ар кандай формалары айкалыштырылган учурларда бакалаврды даярдоо боюнча ЖКББ НББП өздөштүрүү мөөнөттөрү жож тарабынан күндүзгү окутуу формасында белгиленген ченемдик мөөнөткө карата алты айдан бир жылга чейин көбөйтүлөт.

Тийиштүү профилдеги орто кесиптик билими же жогорку кесиптик билими бар адамдарга бакалаврды даярдоо боюнча ЖКББ НББП тездетилген прорграммасы боюнча өздөштүрүүгө укук берилет. Тездетилген программаларды ишке ашырууда окуунун мөөнөтү студент билим берүүнүн башка программасы боюнча орто кесиптик билимди жана (же) жогорку билимди алып жаткан учурда айрым дисциплиналар (модулдар) жана (же) айрым практикалар боюнча окутуунун натыйжалары боюнча толук же жарым-жартылай кайра аттестациялоонун ( кайра зачет тапшыруунун) жыйынтыгы менен аныкталат.

Орто кесиптик билим берүү профилинин жогорку кесиптик билим берүү профилине шайкештиги жож тарабынан өз алдынча аныкталат.

Күндүзгү окутуу формасында орто кесиптик билимдин базасында бакалаврды даярдоо боюнча ЖКББ НББП оздөштүрүү мөөнөтү тездетилген программаларды ишке ашыруунун алкагында 3 жылдан кем эмес убакытты түзөт.

Жеке окуу планы боюнча окутууну, билим алуунун формасына карабастан жеке окуу планы боюнча окутууда окуунун мөөнөтүн жож өз алдынча аныктайт.

Ден соолугунун мүмкүнчүлүгү чектелүү адамдарды жеке окуу планы боюнча окутууда жож мөөнөттүү билим алуунун тийиштүү формасы боюнча аныкталган убакытка салыштырмалуу узартууга укуктуу.

Бакалаврларды жана магистрлерди даярдоо багыты боюнча ЖКББ НББП өздөштүрүүнүн башка ченемдик мөөнөттөрүн Кыргыз Республикасынын Министрлер кабинети белгилейт.

3.3. Бакалаврларды даярдоонун ЖКББ НББП өздөштүрүүнүн жалпы эмгек сыйымдуулугу 240тан кем эмес кредитке барабар.

Күндүзгү окуу формасы боюнча окуу жылындагы ЖКББ НББПнын эмгек сыйымдуулугу 60 тан кем эмес кредитке барабар.

Бир окуу семестринин эмгек сыйымдуулугу 30дан кем эмес кредитке барабар (окуу процесси эки семестрлик болуп курулган учурда).

Бир кредит студенттин окуу ишинин 30 саатына эквивалентүү (анын ичинде анын аудиториялык, өз алдынча иштери жана аттестациянын бардык түрлөрү).

Күндүзгү-сырттан (кечки) жана сырттан окуу формалары боюнча НББПнын, ошондой эле окутуунун ар түрдүү формалары айкалышкан учурдагы эмгек сыйымдуулугу окуу жылында 48ден кем эмес кредитти түзөт.

Окутуунун акыркы жылынын эмгек сыйымдуулугу НББПнын жалпы эмгек сыйымдуулугун камсыз кылуу зарылдыгын эске алуу менен аныкталат.

 3.4. ЖКББ НББПнын инсанды окутуу жана тарбиялоо жаатындагы даярдоонун **670500 "Транспорттук-технологиялык машиналарды, аба транспортунун комплекстерин жана системаларын эксплуатациялоо"** багыты боюнча **максаттары.**

 3.4.1. ЖКББ НББПнын окутуу жаатындагы даярдоонун **670500 "Транспорттук-технологиялык машиналарды, аба транспортунун комплекстерин жана системаларын эксплуатациялоо"** даярдообагыты боюнча максаты болуп, студенттердин инсандык сапаттарын өркүндөтүү менен жана практикалык иш-аракеттерде натыйжаларга жетүүгө багытталган кесиптик компетенттүүлүктү калыптандыруу жолу менен бакалаврларды жарандык авиация, учактарды жана кыймылдаткычтарды, аба кемелеринин пилотаждык, радионавигациялык электр жабдууларын эксплуатациялоо, учактарды учууда эксплуатациялоо, аба транспортун авиаотун менен камсыз кыла билүү, аба транспорту системасынын илимий жана сервистик-консультациялык кызматтары жаатындагы ар тараптуу кесиптик ишмердүүлүккө даярдоо эсептелет.

 3.4.2. ЖКББ НББПнын инсанды тарбиялоо жаатындагы даярдоонун **670500 "Транспорттук-технологиялык машиналарды, аба транспортунун комплекстерин жана системаларын эксплуатациялоо"** багыты боюнча максаты болуп, социалдык-инсандык сапаттарын калыптандыруу жаатындагы максаттары түзүлөт: максатка умтулгандык, уюшкандык, эмгекчилдик, жоопкерчиликтүүлүк, жарандуулук, коммуникативдүүлүк, толеранттуулук, алардын жалпы маданиятын жогорулатуу эсептелинет.

**3.5. Бүтүрүүчүлөрдүн кесиптик иш чөйрөсү.**

 Бүтүрүүчүлөрдүн кесиптик иш чөйрөсү **670500 "Транспорттук-технологиялык машиналарды, аба транспортунун комплекстерин жана системаларын эксплуатациялоо"** даярдоо багыты боюнча ар кандай максаттарда колдонулуучу аба транспортун эксплуатациялоо, оңдоо жана сервистик тейлөө, алардын агрегаттары, системалары жана элементтери менен байланышкан илимдин жана техниканын тармактарын камтыйт.

Бүтүрүчүүлөрдүн билиминин жана алынган компетенцияларынын деӊгээли кызматкердин квалификациясынын талаптарына ылайык келген шартта алар кесиптик иштин башка тармактарында жана (же) чөйрөлөрүндө кесиптик ишти жүзөгө ашыра алат.

**3.6. Бүтүрүүчүлөрдүн кесиптик иш объектилери.**

 Даярдоонун **670500 "Транспорттук-технологиялык машиналарды, аба транспортунун комплекстерин жана системаларын эксплуатациялоо"** багыты боюнчабүтүрүүчүлөрдүн кесиптик ишинин объектилерден болуп, радиоэлектрондук, учуучу-навигациялык жана электр жабдыктарды, жана ошондой эле автоматташтыруу жана башкаруу системаларын камтыган, учуучу аппараттарды, кыймылдаткычтарды, борттогу жана жердеги системаларды учуруу жана техникалык эксплуатациялоо боюнча каражаттар жана ыкмалар эсептелинет.

**3.7. Бүтүрүүчүлөрдүн кесиптик ишинин түрлөрү:**

- эсептөө-долбоорлоо;

- өндүрүштүк-технологиялык;

- эксперименталдык-изилдөөчүлүк;

- уюштуруу-башкаруучулук;

- монтаждоо-оӊдоо;

- сервис-эксплуатациялоо.

Негизинен бүтүрүүчү даярдалып жаткан кесиптик иштин конкреттүү түрлөрү кызыкдар иш берүүчүлөр менен бирдикте тийиштүү кесиптик стандарттын (эгер болсо) негизинде же жогорку окуу жайы тарабынан иштелип чыгылчу анын билим берүү программасынын мазмунун аныкташы керек.

**3.8. Бүтүрүүчүлөрдүн кесиптик ишинин милдеттери.**

 **670500 "Транспорттук-технологиялык машиналарды, аба транспортунун комплекстерин жана системаларын эксплуатациялоо" даярдоо багыты боюнча билим алган** бүтүрүүчү кесиптик ишмердүүлүгүнүн түрлөрүнө ылайык төмөнкү кесиптик милдеттерди чечиши керек:

**3.8.1. Эсептөө-долбоорлоо;**

- аткаруучулар тобунун курамында кесиптик иштин жаңы объектилери үчүн техникалык шарттардын жана талаптардын, стандарттардын жана техникалык сүрөттөмөлөрдүн, ченемдик документтердин долбоорлорун иштеп чыгуу;

- аткаруучулар тобунун курамында, долбоордун (программанын) максаттарын жана милдеттерин, критерийлерди жана максаттарга жетүү көрсөткүчтөрүн түзө билүү, алардын өз ара байланышынын түзүмүн түзө билүү, иш-аракеттердин адеп-ахлактык аспектилерин эсепке алуу менен көйгөйлөрдү чечүүнүн артыкчылыктарын аныктай билүү;

- аткаруучулар тобунун курамында көйгөйдү чечүүнүн жалпыланган варианттарын иштеп чыгуу, ушул варианттарга талдоо жүргүзүү, кесепеттерин алдын-ала билүү, компромисстик чечимдерди таба билүү;

- аткаруучулар тобунун курамында, механикалык-технологиялык, эстетикалык, экологиялык жана экономикалык талаптарды эске алуу менен кесиптик иш-аракеттердин объектилери боюнча долбоорлорду иштеп чыгуу;

- аткаруучулар тобунун курамында тетиктерди, механизмдерди, машиналарды, алардын жабдууларын жана агрегаттарын долбоорлоону билүү;

- аткаруучулар тобунун курамында транспорттун жана транспорттук жабдыктардын жаңы түрлөрүн, тарнспорттук компанияларды долбоорлоо жана иштеп чыгууда маалыматтык технологияларды колдонуу;

- аткаруучулар тобунун курамында транспорттук жабдыктарын жана аба транспортун оӊдоо, модернизациялоо жана модификациялоо үчүн конструктордук жана технологиялык документтерди иштеп чыгуу;

**3.8.2. Өндүрүштүк-технологиялык;**

- аткаруучулар тобунун курамында аба транспортун эксплуатациялоодо же жабдууларды жасоодо техникалык тейлөө, тейлөө, оңдоо жана башка кызмат көрсөтүүлөрдүн өндүрүштүк программасын аныктоо;

- аткаруучулар тобунун курамында технологиялык процесстерди жана документтерди иштеп чыгуу жана өркүндөтүү;

- технологиялык процесстердин параметрлерин эсептөөдө материалдарды, жабдууларды, тиешелүү алгоритмдерди жана программаларды натыйжалуу пайдалануу;

- запастык бөлүктөрдүн, түзүүчү тетиктердин жана материалдардын сапаттарына текшерүүнү, технологиялык процесстердин, продукциялардын жана кызмат көрсөтүүлөрдүн сапатына өндүрүштүк текшерүүнү уюштуруу жана натыйжалуу ишке ашыруу;

- аба транспортун жана транспорттук жабдууларды эксплуатациялоонун (анын ичинде экологиялык), сактоонун, техникалык тейлөөнүн, оңдоонун жана тейлөөнүн коопсуздугун, персонал үчүн коопсуз иштөө шарттарын камсыз кылуу;

- натыйжалуу инженердик чечимдерди практикага киргизүү;

- аба транспортун жана транспорттук жабдууларды эксплуатациялоо учурунда техникалык текшерүүнү уюштуруу жана ишке ашыруу;

- материалдардын, өнүмдөрдүн жана кызмат көрсөтүүлөрдүн стандарттык жана сертификациялык сыноолорун өткөрүү;

- диагностика жана негизги өлчөө каражаттарына метрологиялык текшерүүнү ишке ашыруу;

- ресурстарды үнөмдөөбоюнча сунуштарды иштеп чыгуу жана ишке ашыруу;

- технологиялык процесстин параметрлерин эсептөө үчүн материалдарды, жабдууларды, тиешелүү алгоритмдерди жана программаларды натыйжалуу пайдалануу;

**3.8.3. Эксперименталдык-изилдөөчүлүк:**

- аткаруучулар тобунун курамында кесиптик ишмердүүлүк чөйрөсүндө фундаменталдык жана прикладдык изилдөө жүргүзө билүү;

- керектүү ыкмаларды жана изилдөө каражаттарын колдонуу менен аткаруучулар тобунун курамында кесиптик ишмердүүлүк объектилеринин сапатынын көрсөткүчтөрүнүн абалын жана динамикасын талдоо;

- аткаруучулар тобунун курамында кесиптик иштин объектилеринин касиеттерин болжолдоого мүмкүндүк берген моделдерди түзүү;

- аткаруучулар тобунун курамында кесиптик иштин объектилери боюнча изилдөө жүргүзүүнүн пландарын, программаларын жана ыкмаларын иштеп чыгуу;

- аткаруучулар тобунун курамында, тестирлөөнүн сапатын камсыздоо процесстерин талдоо, синтездөө жана оптималдаштыруу, көйгөйлөргө багытталган ыкмаларды колдонуу менен өнүмдөрдү жана кызмат көрсөтүүлөрдү билүү;

- аткаруучулар тобунун курамында текшерүүнүн сапатын камсыздоо процесстерин талдоо, синтездөө жана оптималдаштырууну, көйгөйлөргө багытталган ыкмаларды колдонуу менен продукцияларды жана кызмат көрсөтүүлөрдү сертификациялоону жүргүзүү;

- изилдөө объектилери боюнча маалыматты издөө жана маалыматка талдоо жүргүзүү;

- изилдөө иштерин техникалык, уюштуруучулук камсыздоону жана ишке ашырууну билүү;

- изилдөөнүн натыйжаларын талдай билүү жана аткаруучулар тобунун курамында аларды ишке ашыруу боюнча сунуштарды иштеп чыгуу;

- аткаруучулар тобунун курамында конструктордук иштеп чыгууларды жүргүзө билүү;

- аткаруучулар тобунун курамында жаңы маалыматтык технологияларды негиздөө жана колдоно билүү.

**3.8.4. Уюштуруу-башкаруучулук;**

- аткаруучулар тобунун курамында топтун ишин уюштура билүү, тандоо, негиздөө, башкаруу чечимдерин кабыл алуу жана ишке ашыруу;

- аткаруучулар тобунун курамында, аба транспортун жана транспорттук жабдууларды эксплуатациялоо, сактоо, техникалык тейлөө, оңдоо жана тейлөө боюнча ишканалардын уюштуруу-башкаруу түзүмүн өркүндөтө алуу;

- аткаруучулар тобунун курамында эсепке алуу жана документ жүгүртүү системасын уюштуруу жана өркүндөтүү;

- аткаруучулар тобунун курамында аба транспортуна жана жабдууларына тандоо жүргүзүү, зарылчылык болсо, эксплуатациялоо, техникалык тейлөө, оңдоо жана сактоо боюнча сарамжалдуу ченемдерди иштеп чыгуу;

- аткаруучулар тобунун курамында узак жана кыска мөөнөттүү пландаштырууда ар кандай талаптардын (чыгым, сапат, коопсуздук жана аткаруу убактысы) ортосунда компромисс таба билүү жана рационалдуу чечимди аныктоо;

- аткаруучулар тобунун курамында продукциянын жана кызмат көрсөтүүлөрдүн сапатын камсыз кылуу үчүн өндүрүштүк жана өндүрүштүк эмес чыгымдарды баалоо мүмкүнчүлүгүнө ээ болуу;

- аткаруучулар тобунун курамында буюмдардын, продукциялардын жана кызмат көрсөтүүлөрдүн техникалык көзөмөлүн жана сапатын башкарууну жүзөгө ашыруу;

- аткаруучулар тобунун курамында персоналга эмгек акы төлөө системасын өркүндөтө алуу.

**3.8.5. Монтаждоо-оӊдоо:**

- аба транспортун техникалык тейлөө жана оңдоо үчүн жабдууларды орнотууну жана жөндөөнү ишке ашыруу, автордук жана инспектордук көзөмөлгө катышуу;

- ар кандай максаттардагы аба транспортторунун өндүрүштүк сыноолору үчүн технологиялык жабдууларды, приборлорду, түйүндөрдү, системаларды жана тетиктерди орнотууну, жөндөөнү, сыноону жана ишке киргизүүнү жүргүзүү.

**3.8.6. Сервис-эксплуатациялоо:**

- ченемдик-техникалык документтердин талаптарына ылайык, жарандык авиацияда колдонулган аба транспортунун иштешин камсыз кылуу;

- аткаруучулар тобунун курамында орнотулган, иштетилген жана оңдолгон аба транспортунун жана транспорттук жабдуулардын иштешин текшерип жана аныктай билүү;

- аба транспортун, транспорттук жабдууларды, анын элементтерин жана системаларын эксплуатациялоо учурунда алмаштыруу үчүн жабдууларды жана агрегаттарды тандап алуу мүмкүнчүлүгүнө ээ болуу;

- аба транспортун жана жабдууларын техникалык тейлөө жана оңдоо боюнча иштерди жүргүзө билүү;

- аба транспортун жана жабдууларын орнотуу жана жөндөө боюнча иштердин коопсуз жүргүзүлүшүн уюштуруу;

- менчиктин ар кандай түрүндөгү аба транспортун эксплуатациялоодо кызмат көрсөтүүлөргө болгон муктаждыктына маркетингдик талдоо жүргүзүү;

- клиенттер менен иш алып барууну уюштура билүү;

- аба транспортунун жана транспорттук жабдуулардын коопсуз иштешине көзөмөл жүргүзүү;

- аткаруучулар тобунун курамында эксплуатциялоо боюнча документтерди иштеп чыгуу;

- аткаруучулар тобунун курамында аба транспорту жана транспорттук жабдуулар үчүн өндүрүлгөн тетиктерди, түйүндөрдү, агрегаттарды жана системаларды сертификациялоого, аба транспортун жана транспорттук жабдууларды техникалык камсыздоо жана оӊдоо боюнча иштерге жана кызмат көрсөтүүлөргө экспертизаны жана аудитти уюштуруу;

- аткаруучулар тобунун курамында күбөлөндүрүүчү жана лицензиялык документтерди даярдоону жана иштеп чыгууну жүргүзөт.

**4. НББПны ишке ашыруунун шарттарына карата жалпы талаптар**

Жождун НББПны ишке ашыруудагы укуктарына жана милдеттүүлүктөрүнө карата жалпы талаптар.

4.1.1. Жождор даярдоонун багыты боюнча НББПны өз алдынча иштеп чыгышат. НББП Кыргыз Республикасынын даярдоо багыттары боюнча тийиштүү мамлекеттик билим берүү стандартынын негизинде иштелип чыгылат жана жождор окумуштуулар кеӊеши тарабынан бекитилет.

Жождор НББПны илимдин, маданияттын, экономиканын, техниканын, технологиялардын жана социалдык чөйрөнүн өнүгүүсүн эсепке алып, жождо билим берүүнүн сапатынын кепилдигин камсыз кылуу боюнча төмөндөгүлөрдө камтылган сунуш-көрсөтмөлөрдү кармануу менен 5 жылда бир жолудан кем эмес жаңылап турууга милдеттүү:

- бүтүрүүчүлөрдү даярдоонун сапатын камсыз кылуу боюнча стратегиялардын иштелмесинде;

- билим берүү программаларын мезгил-мезгили менен рецензиялоонун мониторингинде;

- так макулдашылган критерийлердин негизинде студенттердин билимдеринин жана билгичтиктеринин, бүтүрүүчүлөрдүн компетенцияларынын деңгээлин баалоонун объективдүү өтүү тартиптеринин иштелмелеринде;

- окутуучулук курамдын сапатын жана компетенттүүлүгүн камсыз кылууда;

- бардык ишке ашырылуучу билим берүү программаларын жетиштүү ресурстар менен камсыз кылууда, аларды колдонуунун натыйжалуулугун көзөмөлүндө, мунун ичинде окуп жаткандарды сурап билүү жолу менен;

- өзүнүн ишин (стратегиясын) баалоо жана башка билим берүү мекемелери менен катар коюп салыштыруу үчүн макулдашылган критерийлер боюнча өзүн өзү изилдөөнү үзгүлтүксүз жүргүзүүдө;

- коомчулукту өзүнүн изилдөөлөрүнүн жыйынтыктары, пландары, жаңылоолору тууралуу маалымдоодо.

4.1.2. Студенттерди жана бүтүрүчүлөөрдү даярдоонун сапатын баалоо алардын учурдагы, орто аралык жана жыйынтыктоочу мамлекеттик аттестациясын камтышы керек. Баалоочу каражаттардын базасы жож тарабынан иштелип чыгат жана бекитилет.

Студенттерди жана бүтүрүчүлөрдү аттестациялоого, бүтүрүчү квалификациялык иштердин мазмунуна, көлөмүнө жана түзүмүнө коюлуучу талаптар жождун бүтүрүүчүлөрүн жыйынтыктоочу мамлекеттик аттестациялоо жөнүндө жобону эске алуу менен аныкталат.

4.1.3. НББПны иштеп чыгууда жожду бүтүрүүчүлөрдүн социалдык-инсандык компетенцияларын (мисалы, социалдык өз ара аракеттенүү компетенцияларын, өзүн өзү уюштурууну жана системалык-ишмердик мүнөздөгү өз алдынча башкарууну) түзүү мүмкүнчүлүктөрү аныкталуусу керек. Жож жождун социалдык-маданий чөйрөсүн түзүп калыптандырууга, инсандын ар тараптуу өнүгүүсү үчүн зарыл шарттарды түзүүгө милдеттүү.

Жож окуу процессинин социалдык-тарбиялык компонентин студенттик өз алдынча башкарууну өнүктүрүүнү, студенттердин коомдук уюмдардын ишине катышуусун, спорттук жана чыгармачылык клубдарды, илимий студенттик коомдорду кошуп, өнүктүрүүгө көмөктөш болууга милдеттүү.

4.1.4. Жогорку окуу жайынын НББПсы студенттин тандоосу боюнча дисциплинаны түзүүсү керек. Студенттин каалоосу боюнча дисциплиналарды түзүүнүн тартибин жождун окумуштуулар кеңеши аныктайт.

4.1.5. Жож студенттердин өзүнүн окуу программасын түзүүгө катышуусунун реалдуу мүмкүнчүлүгүн камсыз кылууга милдеттүү.

4.1.6. Жож НББПны түзүүдө студенттерди алардын укуктары жана милдеттүүлүктөрү менен тааныштырууга, студенттер тандап алган дисциплиналар алар үчүн милдеттүү болуп эсептелинерин, ал эми алардын суммалык эмгек сыйымдуулугу окуу планында каралгандан кем болбошу керектигин түшүндүрүүгө милдеттүү.

4.2. Студенттин НББПны ишке ашыруудагы укуктарына жана милдеттүүлүктөрүнө карата жалпы талаптар.

4.2.1. Студенттер студенттин тандоосу боюнча окуу дисциплиналарын өздөштүрүүгө бөлүнгөн окуу убактысынын көлөмүнүн чектеринде НББПда алдын ала каралган конкреттүү дисциплинаны тандап алууга укуктуу.

4.2.2. Студент өзүнүн жекече билим берүү траекториясын түзүүдө дисциплинаны тандоо боюнча жождо консультация алуу жана алардын даярдоонун (адистештирүүнүн) болочок профилине таасир этүү укугуна ээ.

4.2.3. НББПны өздөштүрүүдө натыйжалуулукка жетишүү максатында СИЖМКны өнүктүрүү бөлүгүндө студенттер студенттик өз алдынча башкарууну өнүктүрүүгө, коомдук уюмдардын, спорттук жана чыгармачылык клубдардын, илимий студенттик коомдордун ишине катышууга милдеттүү.

4.2.4. Студенттер жождун НББПсында алдын ала каралган бардык тапшырмаларды аныкталып белгиленген мөөнөттөрдө аткарууга милдеттүү.

4.3. Студенттин окуу жүгүнүн максималдуу көлөмү анын аудиториялык жана аудиториядан тышкаркы (өз алдынча) окуу ишинин бардык түрлөрүн камтуу менен, жумасына 45 саат болуп белгиленет.

Жумасына аудиториялык сабактардын күндүзгү окуу формасындагы көлөмү ЖКББнын деңгээлин жана даярдоонун багытынын спецификасын эсепке алуу менен мамлекеттик билим берүү стандартына ылайык аныкталат жана ар бир окуу дисциплинасын үйрөнүүгө бөлүнгөн жалпы көлөмдөн 35тен кем эмес пайызды түзөт.

Окуу сабагы боюнча өз алдынча иштөөгө бөлүнүүчү сааттарга ошол дисциплина (модуль) боюнча экзаменге даярданууга каралган убакыт кирет.

4.4. Күндүзгү-сырттан (кечки) окуу формасында аудитордук сабактардын көлөмү жумасына 16 сааттан аз болбошу керек.

4.5. Сырттан окуу формасында окутуучу менен сабак окуу мүмкүнчүлүгү студентке жылына 160 сааттан аз эмес көлөмдө камсыз кылынуусу керек.

4.6. Окуу жылындагы каникулдук убакыттын жалпы көлөмү 7 жумадан кем эмес болуусу керек, мунун ичинде кыш мезгилинде 2 жумадан кем эмес.

**5. Бакалаврларды даярдоонун НББПсынын талаптары**

5.1. Бакалаврды даярдоонун НББПсын өздөштүрүүнүн натыйжаларына карата талаптар.

Даярдоонун **670500 "Транспорттук-технологиялык машиналарды, аба транспортунун комплекстерин жана системаларын эксплуатациялоо"** багыты боюнча бүтүрүүчү НББПнын максаттарына жана ушул ЖКББнын мамлекеттик билим берүү стандартынын 3.4. жана 3.8-пункттарында көрсөтүлгөн кесиптик иштин милдеттерине ылайык төмөндөгү компетенцияларга ээ болушу керек:

**а) универсалдык:**

***- жалпы илимий (ЖИК):***

- Курчап турган дүйнө жөнүндө илимий билимдерди сын көз менен баалап, колдоно алат, турмуштун, маданияттын баалуулуктарын багыттай алат жана жигердүү жарандык позицияны ээлейт, адамдарга урмат жана толеранттуулукту көрсөтөт (ЖИК-1);

***- инструменталдык (ИК):***

- Иш жана окуу жаатында мамлекеттик, расмий жана чет тилдердин биринде ишкердик байланышты жүргүзө алат (ИК-1);

- Иш жана окуу жаатында татаал маселелерди чечүү үчүн маалыматтык технологияларды колдонуу менен жаңы билимдерди алууга жана колдонууга жөндөмдүү (ИК-2);

- Ишкердик билимдерин жана көндүмдөрүн кесиптик иш-аракеттерде колдоно алат (ИК-3);

***- социалдык-инсандык жана жалпы маданий компетенциялар (СЖИМК):***

- Жеке адамдардын же топтордун кесиптик иш-аракеттеринде максаттарга жетүүнү камсыздай алат (СЖИМК -1);

**б) кесиптик (КК):**

- аба транспортунун иштөө системаларын жана каражаттарын түзүү жана модернизациялоо боюнча долбоордук-конструкциялык документтерди иштеп чыгуу үчүн аткаруучулар тобунун курамында даяр болуу (КК-1);

- ар кандай түрдөгү аба транспортун, алардын агрегаттарын, системаларын жана элементтерин эксплуатациялоо, оңдоо жана тейлөө боюнча технологиялык процесстерди ишке ашыруу боюнча техникалык документтерди жана усулдук материалдарды, сунуштарды жана иш-чараларды иштеп чыгууга жөндөмдүү (КК-2);

- тармак үчүн долбоорлорду жана программаларды иштеп чыгуу методикасынын негиздерин өздөштүрүү, ар кандай максаттардагы аба транспортунун, алардын агрегаттарынын, системаларынын жана элементтеринин коопсуз жана эффективдүү иштеши менен байланышкан зарыл чараларды жүргүзүү, ошондой эле техникалык каражаттарды, системаларды, процесстерди, жабдыктарды жана материалдарды сертификациялоо боюнча иштерди алып баруу; ар кандай техникалык документтерди карап чыгуу жана талдоо мүмкүнчүлүгүнүн негиздерине ээ болуу (КК-3);

- аба транспортун эксплуатациялоо боюнча ишканаларында, анын ичинде тейлөө ишканаларында, техникалык эксплуатациялоо жана фирма тарабынан оңдоо боюнча долбоордук документтерди макулдашуунун, алардын ишмердүүлүгүнө уруксат алуунун жол-жобосун билүү (КК-4);

- транспорттук - технологиялык процесстерди, алардын элементтерин жана технологиялык документтерди иштеп чыгуу үчүн аткаруучулар тобунун курамында даярдалган (КК-5);

- аткаруучулар тобунун курамында транспорттук-технологиялык процесстерди жана алардын элементтерин сыноого жөндөмдүү (КК-6);

- тышкы факторлордун таасирин, коопсуз жана эффективдүү эксплуатациялоону жана чыгымга карата талаптарды эске алуу менен ар кандай колдонулуштагы аба транспортун эксплуатациялоодо жана оңдоодо колдонула турган материалдарды тандап алууну билет (КК-7);

- маалыматтык кызмат көрсөтүүлөр, өндүрүштү уюштуруунун негиздери, эмгекти жана өндүрүштү башкаруу, метрологиялык камсыздоо жана техникалык көзөмөл боюнча өндүрүштүк ишмердүүлүк чөйрөсүндө иштерди аткара алат (КК-8);

- ар кандай максаттардагы аба транспортун, алардын агрегаттарын, системаларын жана элементтерин эксплуатациялоо, оңдоо жана техникалык тейлөө учурунда жаратылыш ресурстарын, энергияны жана материалдарды пайдалуу жана үнөмдүү пайдалануу жөнүндө билимге ээ болуу (КК-9);

- уюштуруу структурасы, башкаруу жана жөнгө салуу ыкмалары, аба транспортунун конкреттүү түрлөрүнө тийиштүү натыйжалуулук критерийлери жөнүндө билимге ээ болуу (КК-10);

- жаңы инновациялык технологияларды жана аба транспортун диагностикалоо, техникалык тейлөө жана оңдоо иштерин уюштуруунун формаларын өздөштүрө алат (КК-11);

- алдыңкы илимий-техникалык тажрыйбаны жана аба транспортун эксплуатациялоо технологияларын өнүктүрүүнүн тенденциясын талдоо үчүн аткаруучулар тобунун курамында даярдалган (КК-12);

- аба транспортун эксплуатациялоонун инновациялык технологияларын илимий-техникалык жактан негиздөө боюнча теориялык, эксперименталдык, эсептик изилдөө иштерин жүргүзүү үчүн аткаруучулар тобунун курамында даярдалган (КК-13);

- өлчөө экспериментин жүргүзүү жана өлчөөнүн натыйжаларын баалоо жөндөмүнө ээ болуу (КК-14);

- ар кандай максаттардагы аба транспортторун, алардын агрегаттарын, тутумдарын жана элементтерин эксплуатациялоонун, оңдоонун жана техникалык тейлөөнүн технологиялык процесстерин өркүндөтүү боюнча керектүү маалыматтарды, техникалык маалыматтарды, көрсөткүчтөрдү жана иштин натыйжаларын изилдөө жана талдоо мүмкүнчүлүгүнө ээ болуу, заманбап техникалык каражаттарды колдонуп эсептөө (КК-15);

- аба транспортунун эксплуатациясынын сапатын башкарууну уюштуруу жаатында аткаруучулар тобунун курамында иштөөгө даяр (КК-16);

- өндүрүштү жана эмгекти уюштуруу, жумушчулардын илимий-техникалык билимин өркүндөтүү боюнча ишти уюштуруу боюнча башкаруу чечимдерин ишке ашыруу жаатында аткаруучулар тобунун курамында иштөөгө даяр (КК-17);

- кадрлар менен иштөөнүн ыкмаларын жана жолдорун, персоналдын эмгегинин сапатын жана натыйжалуулугун баалоо ыкмаларын колдонууга даярдалган (КК-18);

- командада иштөөдө кесиптештер менен кызматташууга, эксплуатациялоочу уюмдун эксплуатациялык ишин пландаштырууда жана башкарууда иш процессин өркүндөтүүгө даяр (КК-19);

- аткаруучулар командасынын курамында техникалык-экономикалык талдоону жүргүзүүгө, иштин циклин кыскартуунун жолдорун издөөгө даяр (КК-20);

- тобокелдикти баалоо жана аба транспортунун, алардын агрегаттарынын жана технологиялык жабдуулардын коопсуз жана натыйжалуу иштешин камсыз кылуу чараларын аныктоого даярдалган (КК-21);

- иштөө графиктерин, буйруктарды, колдонмолорду, нускамаларды, түшүндүрмө каттарды, схемаларды жана башка техникалык документтерди түзүүгө, ошондой эле бекитилген формалар боюнча белгиленген отчеттуулукту түзүүгө, белгиленген талаптарга, учурдагы ченемдерге, эрежелерге жана стандарттарга шайкештигин көзөмөлдөө үчүн даярдалган ( КК-22);

- эксплуатациялоочу мекеменин чыгымдарын жана ишмердүүлүгүнүн жыйынтыктарын баалоо үчүн аткаруучулар командасынын курамында даярдалган (КК-23);

- жашоо коопсуздугунун негиздерин билүү, аба транспортунун кесепетинен келип чыккан өзгөчө жана чукул кырдаалдарда сабаттуу иш алып баруу жөндөмүнө ээ болуу (КК-24).

- тармакта колдонулган аба транспортун орнотуу ыкмаларын билүү (КК-25).

- транспорттук-экономикалык мыйзамдарды, ошондой эле жарандык авиация ишканаларында колдонулуп жаткан укуктук-мыйзам актыларын базар экономикасы шартында колдоно билүү (КК-26);

- диагностикалык жабдууларды колдонуп жана кыйыр белгилери боюнча аба транспорттун техникалык абалын баалоо маалыматтарын колдонууга даярдалган (КК-27);

- жаңы эксплуатациялык материалдарды жана диагностикалык каражаттарды колдонуу менен заманбап техникалык тейлөө жана оңдоо технологияларын колдонууга даярдалган (КК-28);

- технологиялык жабдууларды тандоонун жана жайгаштыруунун стандарттарын билүү (КК-29);

- экплуатациялоодо колдонулуучу материалдардын сапатына аспаптык жана визуалдык көзөмөл жүргүзүүгө даярдалган (КК-30).

Бакалаврды даярдоо боюнча билим берүү программасын иштеп чыгууда бардык универсалдык компетенттүүлүктөр, ошондой эле ушул программа багытталган кесиптик иш-аракеттердин түрлөрүнө байланыштуу кесиптик компетенттүүлүктөр программанын талап кылынган окутуунун натыйжаларынын жыйындысына киргизилет. Даярдоо процессинде студент аны даярдоонун белгилүү бир профилине байланыштуу башка (атайын кесиптик) компетенттүүлүктөргө ээ боло алат.

Профиль 5тен ашпаган кошумча атайын кесиптик компетенттүүлүк менен аныкталат жана ал ЖОЖ тарабынан өз алдынча аныкталат. Профилдердин тизмеси ОМБ тарабынан бекитилет.

**5.2. Бакалаврларды даярдоонун НББПнын түзүмүнө талаптар.**

Бакалаврды даярдоонун НББПнын түзүмү төмөндөгүдөй блокторду камтыйт.

1-блок “Дисциплиналар (модулдар)”;

2-блок “Практика”;

3-блок “Мамлекеттик жыйынтыктоочу аттестация”.

|  |  |
| --- | --- |
| Бакалаврды даярдоодогу НББПнын түзүмү | Бакалаврды даярдоодогу НББПнын жана анын блокторунун кредиттердеги көлөмү |
| I. Гуманитардык, социалдык жана экономикалык циклII. Математикалык жана табыгый илимий циклIII. Кесиптик циклЖалпы: | 20-3530-4585-135165-215 |
| Практика | 15-60 |
| Жыйынтыктоочу мамлекеттик аттестация  | 10-15 |
| Бакалаврды даярдоодогу ЖКББ НББПнын көлөмү | 240 |

Жож мамлекеттик билим берүү стандартынын талаптарына ылайык бакалаврды даярдоодогу НББПны иштеп чыгат жана улуттук квалификациянын алкактарына ылайык окутуунун натыйжаларына жетүүгө жоопкерчилик тартат.

Дисциплиналардын (модулдардын) топтомун жана алардын бакалаврды даярдоодогу НББПнын ар бирблогуна тиешелүү эмгек сыйымдуулугун жож улуттук квалификациянын алкактарында каралган окутуунун натыйжаларынын жыйындысы түрүндө аны өздөштүрүүнүн талаптарын эске алуу менен ушул блок үчүн белгиленген көлөмдө өз алдынча аныктайт.

5.2.1. Бакалаврды даярдоодогу НББП төмөндөкүлөрдү ишке ашырууну камсыздашы керек:

- гуманитардык, социалдык жана экономикалык циклдин милдеттүү дисциплиналарын, алардын тизмеги эмгек сыйымдуулугу Кыргыз Республикасынын билим берүү жана илим жаатындагы ыйгарым укуктуу мамлекеттик орган тарабынан аныкталат. Аталган дисциплиналардын мазмуну жана ишке ашыруу тартиби бакалаврды даярдоонун тиешелүү багыты боюнча ЖКББ мамлекеттик билим берүү стандарты менен белгиленет;

5.2.2. “Практика” 2-блогу окуу практикасын (таанышуучу, технологиялык, илимий-изилдөө иштери) жана өндүрүш практикасын (долбоордук, эксплуатациялык, педагогикалык, илимий-изилдөө иштери) камтыйт.

Жож бир же бир нече типтеги практаны тандоого укуктуу, ошондой эле белгиленген кредиттердин чегинде кошумча типтеги практиканы белгилей алат.

5.2.3. “Мамлекеттик аттестация” 3-блогу мамлекеттик экзаменди тапшырууга даярдыкты жана тапшыруунун, бүтүрүүчү квалификациялык ишти аткарууну жана аны жактоону (эгерде жож бүтүрүүчү квалификациялык ишти жыйынтыктоочу мамлекеттик аттестациянын курамына киргизген болсо) камтыйт.

5.2.4. Бакалаврды даярдоодогу НББПнын алкагында милдеттүү жана элективдүү бөлүк болот.

Бакалаврды даярдоодогу НББПнын милдеттүү бөлүгүнө улуттук квалификациянын алкактарынын деӊгээлдерин эске алуу менен жалпы илимий, универсалдуу, социалдык-инсандык жана жалпы маданий жана кесиптик комптенциялардын калыптанышын камсыз кылуучу дисциплиналар жана практикалар кирет.

Мамлекеттик аттестациянын көлөмүн эске албаганда милдетүү бөлүктүн көлөмү бакалаврды даярдоодогу НББПнын жалпы көлөмүнөн 50 пайыздан ашпоого тийиш.

Бакалаврды даярдоодогу НББПнын элективдүү бөлүгүндө студенттер тиешелүү багыт боюнча дисциплиналарды тандай алышат, ошондой эле башка багыттагы бакалаврды даярдоодогу НББПнын дисциплиналарын тандоого жол берилет.

5.2.5. Жож ден соолугунун мүмкүнчүлүгү чектелүү адамдарга (алардын арызы боюнча) ден соолугунун абалы боюнча окууга каршы корсөтмөлөр каралган НББПдан тышкары, бакалаврды даярдоодогу НББП боюнча окууга мүмкүнчүлүк берүүгө тийиш, анда алардын психофизикалык өнүүгүүсүнүн өзгөчөлүгү, жеке мүмкүнчүлүктөрү эске алынат жана зарыл болгон учурда аталган адамдардын өнүгүүсүнүн бузулушун түзөтүүнү жана социалдык көнүгүүсүн камсыз кылат.

**5.3. Бакалаврларды даярдоонун НББПсын ишке ашыруунун шарттарына карата талаптар.**

**5.3.1. Окуу процессин кадрдык камсыз кылуу.**

Бакалаврларды даярдоонун НББПсын ишке ашыруу, окутулуп жаткан дисциплинанын профилине ылайык келүүчү базалык билими бар жана илимий жана (же) илимий-методикалык иш менен системалуу алектенген педагогикалык кадрлар менен камсыз кылынышы керек.

Кесиптик циклдин окутуучуларынын илимдин кандидаты, доктору окумуштуулук даражасы жана (же) тийиштүү кесиптик чөйрөдө иш тажрыйбасы болушу керек.

Аталган жалпы билим берүү программасы боюнча билим берүү процессин камсыз кылган окутуучулардын жалпы санына карата илимий даражага жана (же) илимий наамга ээ окутуучулардын үлүшү кеминде 40% түзүшү керек.

Илимий даражасы жана / же илимий наамы бар окутуучулардын жалпы санынын 10 пайызы, ушул багыт (профиль) боюнча 10 жылдан ашык убакытта жетекчилик же жетектөөчү адис кызматтарында иштешкен практикалык тажрыйбасы бар окутуучулар менен алмаштырылышы мүмкүн.

**5.3.2. Окуу процессин окуу-методикалык жана маалыматтык камсыз кылуу.**

Бакалаврларды даярдоонун НББПсын ишке ашыруу ар бир студенттин маалыматтар базасына жана негизги билим берүү программасынын дисциплиналарынын толук тизмеги боюнча түзүлгөн китепканалык фонддорго жол алуусу менен камсыз кылынуусу керек. Жождун билим берүү программасы лабораториялык практикумдарды жана практикалык сабактарды (түзүлүүчү компетенцияларды эсепке алуу менен аныкталат) камтуусу зарыл.

Төмөнкү болжолдуу тизмедеги 6-дан кем эмес аталыштагы жергиликтүү жана чет өлкөлүк журналдардын китепкана фондунун топтомуна кирүү мүмкүнчүлүгүн камсыз кылуу керек: "Илим жана жаңы технологиялар", "ЖОЖдордун жанылыктары", "Кыргыз Мамлекеттик Техникалык Университетинин жанылыктары", "Автомобиль транспорту", "Автомобил жана тейлөө", "Электр жабдуулары: эксплуатация жана ремонт"," Бүгүнкү күндө логистика","Транспорт","Альтернативдик отун менен жүрүүчү транспорт","Рулда", "Транспорт кабарчысы".

**5.3.3. Окуу процессин материалдык-техникалык жактан камсыздоо.**

Бакалаврларды даярдоонун негизги билим берүү программасын ишке ашыруучу жождун лабораториялык, дисциплиналык жана дисциплиналар аралык даярдоонун, студенттердин жождун окуу планында алдын ала каралган жана да аракеттеги санитардык жана өрткө каршы эрежелер менен нормаларга ылайык келчү практикалык жана илимий-изилдөөчүлүк иштеринин бардык түрлөрүн жүргүзүүнү камсыз кылуучу материалдык-техникалык базасы болуусу керек.

1) Бакалавриат программасын ишке ашыруу үчүн зарыл болгон материалдык-техникалык базанын элементтеринин минималдуу тизмесине төмөнкүлөр кирет:

- гуманитардык, социалдык, экономикалык, математикалык жана табигый - илимий циклдар боюнча:

Кыргыз тили жана адабияты (билим берүүчү маалыматтык стенддер, көрсөтмө куралдар, сөздүктөр);

Орус тили (билим берүүчү маалыматтык стенддер, көрсөтмө куралдар, сөздүктөр);

Чет тили (лингофондук жабдыктар, билим берүүчү маалыматтык стенддер, көрсөтмө куралдар, сөздүктөр);

Кыргызстандын тарыхы (көрсөтмө куралдар);

Манас таануу (көрсөтмө куралдар,“Манас” – үч илтиги);

Социалдык-экономикалык дисциплиналар (көрсөтмө куралдар);

Математика (жалпы демонстрациялык техникалык шаймандар, билим берүүчү маалыматтык стенддер);

Информатика (интернетке кирүү мүмкүнчүлүгү бар компьютердик жана мультимедиялык жабдыктар (1:1), принтерлер, сканерлер, кулакчындар);

Физика (көрсөтмө куралдар, приборлор, лабораториялык стенддер);

Химия (көрсөтмө куралдар, приборлор, лабораториялык стенддер, химиялык реактивдер);

Экология (билим берүүчү маалыматтык стенддер, көрсөтмө куралдар)

- кесиптик циклдин дисциплиналары боюнча:

Учак жана тик учак паркы менен, механизация шаймандары, жүк көтөрүүчү жана транспорттук жабдыктары, аба кемелерине атайын суюктуктады жана майларды (АС жана M) толтуруу каражаттары бар адистештирилген полигон;

Бардык функционалдык тутумдарда (Боинг-737-300, Як-40, Ан-28, Ан-2, Ми-8, Ми-24 тик учактары) практикалык көндүмдөрдү практика жүзүндө колдонууга арналган учактар;

Ар түрдүү аба кемелеринин чогултулган жана кесилиштен көргөзүлгөн күч түзүлүштөрү (АИ-25, АИ-24, ТВ2-117, ТВ-3-117, CFM-56, АИ-9, Та-6 жана башкалар);

Чогултулган жана кесилген түрдө ар түрдүү аба кемелеринин күч түзүлүштөрүн ишке кирүүзүү жана иштөөсүн көзөмөлдөө системалары. Күч түзүлүштөрүн иштешин көзөмөлдөөчү электротехникалык жабдыктар. (АИ-25, АИ-24, ТВ2-117, ТВ-3-117, CFM-56, АИ-9, Та-6 жана башка кыймылдаткычтардын мисалында);

Навигациялык системалардын жана күч түзүлүштөрүнүн иштешин көзөмөлдөөчү кабинадагы прибор жабдык. (АИ-25, АИ-24, ТВ2-117, ТВ-3-117, CFM-56, АИ-9, Та-6 жана башка кыймылдаткычтардын мисалында);

Кыймылдаткычтардын иштөөсүнө, электр системаларынын иштөөсүнө, учуу жана навигация тутумдарында, ошондой эле экипаждын авариялык жана өзгөчө кырдаалдарда иш-аракеттерине практикалык машыгуу жүргүзүү үчүн ар кандай учактардын толук кандуу кабинасы менен тренажер;

Кыймылдаткычтардын жана ар кандай функционалдык тутмдардын иштөөсүн, ошондой эле экипаждын жана техникалык курамдын өзгөчө кырдаалдарда жана аварияларда жасаган иш-аракеттерине практикалык машыгууларды жүргүзүү үчүн толук кандуу Ми-8 тик учагынын кабинасы бар тренажер.

Аба кемелеринин ар кандай системаларынын иштөөсүн туурап көргөзүүчү стационардык орнотомолор. (күйүүчү май, май, аба, гидравликалык, өрткө каршы, тормоздоо, түрткү берүүчү жана башка тутумдар боюнча заводдон чыгарылган стенддер);

 Учактардын моделдерин даярдоонун, сыноонун жана андан кийин күч түзүмдөрү менен иштөөсүнүн толук цикли менен авиациялык моделдөө лабораториясы;

Авиациялык коопсуздук лабораториясы;

Адистештирилген лабораториялык аэродинамикалык труба;

“Аэродромдор жана аэропорттор” лабораториясы, перрону жана учуу-конуу тилкеси менен;

Аба тарнспортунда кооптуу жүктөр боюнча лаборатория;

Химиялык лаборатория, ачык толтуруу системасы менен учуучу аппараттар (Ан-2, Ми-8), жабык толтуруу системасы менен учуучу аппараттар (Боинг-737), отун жана май системалары менен учуучу аппараттардын кыймылдаткычтары, күйүүчү майдын составындагы суу жана механикалык кошулмаларды аныктоочу ПОЗ-Т прибору, ар түрдүү Ареометрлер, күйүүчү майдын тыгыздыгын аныктоочу приборлор, вискозиметр, күйүүчү-майлоочу материалдардын илешкээктүүлүгүн аныктоочу прибор, чыпкалардын иштешин көзөмөлдөө үчүн чыпкалоочу элементтердеги басымдын төмөндөшүн аныктоочу манометрлер, түтүктөрдүн басымын текшерүү үчүн манометрлер, күйүүчү-майлоочу материалдардын температурасын өлчөө үчүн термометрлер, күйүүчү майдагы суу көрсөткүчү, күйүүчү-майлоочу материалдарды сордуруу үчүн борбордон тепкич насос, күйүүчү-майлоочу материалдарды сордуруу үчүн тиштүү насос, күйүүчү-майлоочу материалдарды сордуруу үчүн плунжердүү насос,
кристаллдашууга каршы суюктук тараткычтар, суюктук эсептегичтер, резервуарлардын дем алуучу клапандары, жабык толтургучтун учтары, ачык толтуруудагы куйуучу пистолеттер, фильтр элементтери, түтүктөрдүн туташуу түрлөрү (бурама, фланец, ширетилген), күйүүчү май түтүктөрү, тээктер, вентилдер, крандар, учуучу аппараттын күйүүчү май системасынын элементтери, учуучу аппараттын май системасынын элементтери, учуучу аппараттын гидравликалык системасынын элементтери, стенддер, күйүүчү-майлоочу материалдар боюнча плакаттар, күйүүчү-майлоочу материалдар боюнча видеоматреиалдар, күйүүчү-майлоочу материалдардын үлгүлөрү.

2) башка жайлардын болушу:

• спорт залы

• китепкана (электрондук китепкана), интернетке чыгуу мүмкүнчүлүгү менен окуу залы;

• акт залы

3) ашкананын жана медициналык бөлумчөнүн болушу.

**5.3.4. Бүтүрүүчүлөрдү даярдоонун сапатын баалоо.**

Жогорку окуу жайы даярдоонун сапатына кепилдик берүүгө милдеттүү, анын ичинде:

- жумуш берүүчүлөрдүн өкүлдөрүн тартуу менен бүтүрүүчүлөрдү даярдоонун сапатын камсыздоо боюнча стратегияны иштеп чыгуу;

- билим берүү программаларына мониторинг жүргүзүү, мезгил-мезгили менен карап чыгуу;

- студенттердин билим деңгээлин жана көндүмдөрүн, бүтүрүүчүлөрдүн компетенттүүлүгүн баалоонун объективдүү жол-жоболорун иштеп чыгуу;

- профессордук-окутуучулук курамдын компетенттүүлүгүн камсыз кылуу;

- натыйжалуулукту (стратегияны) баалоо үчүн макулдашылган критерийлер боюнча өзүн-өзү үзгүлтүксүз текшерүү жана жумуш берүүчүлөрдүн өкүлдөрүн тартуу менен башка билим берүү мекемелери менен салыштыруу;

- өз ишинин натыйжалары, пландары, инновациялары жөнүндө коомчулукка маалымат берүү.

Негизги билим берүү программаларын өздөштүрүүнүн сапатын баалоо бүтүрүүчүлөрдүн учурдагы, ортодогу жана жыйынтыктоочу мамлекеттик аттестациясын камтышы керек.

Ар бир дисциплинада билимди учурдагы жана орто аралык текшерүүнүн конкреттүү формалары жана жол-жоболору жогорку окуу жай тарабынан өз алдынча иштелип чыгат жана студенттерге окуунун биринчи айында жеткирилет.

Студенттердин жеке жетишкендиктерин тиешелүү НББПнын этап-этабы менен талаптарына шайкештигин аттестациялоо үчүн (учурдагы жана орто аралык аттестация) баалоо каражаттарынын фондулары түзүлөт, анын ичине билимин, көндүмдөрүн жана алынган компетенциялардын деңгээлин аныктоого мүмкүндүк берген типтүү тапшырмалар, текшерүү иштери, тесттер жана текшерүү ыкмалары кирет. Баалоо базалары жогорку окуу жай тарабынан иштелип чыгат жана бекитилет.

Жогорку окуу жай, студенттерди учурдагы жана орто аралык аттестациялоонун программаларын, алардын келечектеги кесиптик ишмердүүлүгүнүн шарттарына максималдуу жакындаштыруу үчүн шарттарды түзүшү керек, ал үчүн белгилүү бир дисциплинанын окутуучуларынан тышкары, иш берүүчүлөр, чектеш сабактарды окуган окутуучулар ж.б., тышкы эксперттер катары активдүү тартылышы керек.

Студенттерге жалпысынан билим берүү процессинин мазмунун, уюштурулушун жана сапатын, ошондой эле айрым окутуучулардын ишин баалоо мүмкүнчүлүгү берилиши керек.

Мамлекеттик жыйынтыктоочу аттестация мамлекеттик экзамендерди тапшырууга жана тапшырууга даярданууну, жыйынтыктоочу квалификациялык ишти аткарууну жана коргоону камтыйт. (эгерде ЖОЖ жыйынтыктоочу мамлекеттик аттестацияга бүтүрүүчү квалификациялык ишти киргизген болсо).

Бүтүрүүчү квалификациялык иштин (дипломдук долбоордун) мазмунуна, көлөмүнө жана түзүмүнө, ошондой эле мамлекеттик экзамендерге коюлуучу талаптар, бакалавриаттын НББПсын өздөштүрүүнүн натыйжаларына коюлган талаптарга ылайык, ЖКББ МББСнын негизинде жогорку окуу жай тарабынан аныкталат.

**670500 "Транспорттук-технологиялык машиналарды, аба транспортунун комплекстерин жана системаларын эксплуатациялоо"** даярдообагыты боюнча жогорку кесиптик билим берүүнүн учурдагы Мамлекеттик билим берүү стандарты авиация тармагындагы базалык жогорку окуу жай болгон И. Абдраимов Кыргыз авиациялык институтунун алдындагы окуу-усулдук бирикмеси тарабынан иштелип чыккан.

ОМБнин төрайымы Садовская О.А.

**Түзүүчүлөр:**

|  |  |
| --- | --- |
| **ОМБнин төрайымынын орун басары:** |  |
| 1. Белгибаев Алтынбек Куланбекович, И.Абдраимов атындагы Кыргыз авиациялык институтунун сапат, учуу коопсуздугу жана ИКАО стандарттары бөлүмүнүн башчысы
 | \_\_\_\_\_\_\_\_\_\_\_\_\_\_\_\_\_\_\_\_ |
| **ОМБнин катчысы:** |  |
| 1. Кынатбекова Нуржамал Нуржановна, КР УИАнын кенже илимий кызматкери
 | \_\_\_\_\_\_\_\_\_\_\_\_\_\_\_\_\_\_\_\_ |
| **Багыттын жетекчиси:** |  |
| 1. Козионов Борис Борисович, И.Абдраимов атындагы Кыргыз авиациялык институтунун табыгый-илимдер кафедрасынын ага окутуучусу
 | \_\_\_\_\_\_\_\_\_\_\_\_\_\_\_\_\_\_\_\_ |
| **ОМБнин мүчөлөрү:** |  |
| 1. Курманов Улан Эсембекович, т.и.к., доцент,

И. Абдраимов атындагы Кыргыз авиациялык институттун директору | \_\_\_\_\_\_\_\_\_\_\_\_\_\_\_\_\_\_\_\_ |
| 1. Дресвянников Сергей Юрьевич, т.и.к.,

И.Раззаков атындагы КМТУнин “Автомобиль транспорту” кафедрасынын доценти | \_\_\_\_\_\_\_\_\_\_\_\_\_\_\_\_\_\_\_\_ |
| 1. Белов Дмитрий Владимирович, КР ТЖМнин астындагы Жарандык авиация агенттигинин авиа пресоналдарды сертификациялоо бөлүмүнүн башчысы
 | \_\_\_\_\_\_\_\_\_\_\_\_\_\_\_\_\_\_\_\_ |